Minimum loon: Vakbonde verwerp 5%, vra 12,5% | Netwerk24
Deur Bloomberg 28 Januarie 2020 15:10
Onderhandelinge vind tans plaas oor die voorgestelde verhoging van die nasionale minimum loon. Foto: Getty Images
Die onderhandelinge hieroor is tans by die nasionale ekonomiese ontwikkelings- en arbeidsraad (Nedlac) aan die gang.
Cosatu wil hê die nasionale minimum loon moet met minstens 12,5% styg, sê Sizwe Pamla, nasionale woordvoerder.
Vakbonde wil hê die loonverhoging moet die inflasie in ag neem van die drie jaar sedert die aanvanklike ooreenkoms oor ’n nasionale minimum loon bereik is.
Die aanvanklike ooreenkoms van Maart 2017 het die nasionale minimum loon op R20 per uur vir algemene werkers, R18 per uur vir plaaswerkers en R15 per uur vir huiswerkers gestel.
In 2017 was die inflasiekoers vir die jaar 5,3%, waarna dit in 2018 tot onder 5% geval het. In 2019 het inflasie sy laagste vlak in nege jaar van 4,1% bereik.
Die Reserwebank wil verwagtinge oor inflasie rondom 4,5% hou vir vanjaar. Volgens sy vooruitskatting gaan die inflasiekoers rondom dié syfer bly tot minstens einde 2022.
Die Reserwebank beskou egter loonverhogings as ’n risiko vir die inflasiekoers.
Cosatu en die vakverbonde Fedusa en Nactu het ook gevra dat plaaswerkers, huiswerkers en staatsamptenare ’n hoër verhoging kry om enige moontlike gaping tussen hul betaling en die nasionale minimum loon uit te wis, sê Pamla.
Suid-Afrika het ’n nasionale minimum loon amptelik in Januarie verlede jaar bekend gestel. – Bloomberg
Meer oor: Cosatu | Minimum Loon | Ekonomie | Inflasie | Werkloosheid
REGSTREEKS: 5 al in SA dood aan Covid-19; 1 353 met virus besmet